《木兰花慢 惜花》
清代·袁绶

背红闺綵伴，侵晓起、绕苔墀。待数树分铃，悬幡酹酒，不放春归。

枝枝。竞芳弄影，最销魂月底上灯时。好伴笙清笛暖，莫教燕妒蜂痴。

霏霏。红雪扑帘飞。吹落怨风姨。叹九十韶光，三分春色，多付香泥。

心期。隔年再见，却何堪一载费相思。谁唱阳关送别，可怜只有莺儿。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。